
O teu amor faime descender e crecer, convérteme 

1. VER: Hai persoas que me queren

- Ao meu redor atópome cada día con persoas ás que saúdo pola rúa, no cole, os veciños. Pero hai algúns que polo seu sorriso ou a súa mirada descubro que son especial para eles. 

Para quen son especial, querido? 
En que o noto? 
Cando me sinto querido, que son capaz de facer?

2. XULGAR: O amor de Xesús fai crecer e cambiar

- No evanxeo deste domingo, o pequeno Zaqueo, un cobrador de impostos avaro, rico e odiado por todos, quere ver a Xesús. Para iso sobe a unha figueira. Xesús dáse conta e dille: “Zaqueo, baixa, porque hoxe quedo na túa casa!”. E que gran cambio deu Zaqueo ao sentirse querido. 
- Comezamos dialogando sobre quen era Zaqueo, a que se dedicaba, por que subiu á figueira, que lle dixo Xesús ao velo, como reaccionou? 

QUE NOS QUERE DICIR XESUS?

1. XESÚS QUÉRETE, MÍIRATE CON AGARIMO:
* Xesús ve a Zaqueo no alto, fíxase el, ve a súa tristeza (moito diñeiro pero moita pobreza), non o critica nin o condena, mírao con tenrura.
*Xesús quérete, mírate con agarimo, sabe o teu nome, es importante para el, compréndete e perdoa… 

2. XESÚS QUERE IR Á TÚA CASA E ESTAR CONTIGO:
*Xesús chama a Zaqueo e dille que quere ir á súa casa. 
Xesús quere ir á túa casa, coa túa familia, que lle recedes xuntos. Quere entrar na casa do teu corazón cada domingo preparándote ben, dicíndolle “eu non son digno” e dándolle grazas despois de comulgar. 

3. O AMOR DE XESÚS FAINO DESCENDER, CRECER, CAMBIAR: 
*O empequenecido Zaqueo, ao verse valorado e querido, baixa pola escaleira do amor e comeza a crecer, a facerse grande como persoa… Cambia, convértese a Xesús: “a metade dos meus bens doulla aos pobres”…
*Tamén Xesús quere dicirche: “hoxe foi a salvación desta casa”, cambiarte.             
                                                     Que che está pedindo Xesús?

3. ACTUAR: Pídelle a Xesús que te converta.

- Vaite a Xesús e déixao que te mire con agarimo, cos teus fallos e as túas carencias e dille que cambie o teu corazón, que te perdoe, que te de a felicidade profunda de ser o seu amigo. 
-Lévao contigo á túa casa, pon na túa casa algo que cho lembra, rezade xuntos. 
- Dialogade que facer para que Xesús estea máis presente no voso fogar: cruz, bendición da mesa, biblia visible... -Prepárate ben para comúngao: dille con fe: “Señor non son digno”… 

En que poderías mellorar? 
Que imos facer?

LECTURAS

SABEDORÍA 11, 22-12, 2: Compadéceste de todos, porque amas a todos os seres.

Señor, o mundo enteiro é diante túa como un gran na balanza, como pinga de orballo da mañanciña sobre a terra. 

Pero compadéceste de todos, porque todo o podes e pasas por alto os pecados dos homes para que se arrepintan. 

Amas a todos os seres e non aborreces nada do que fixeches; pois, se odiases algo, non o crearías. 

Como subsistiría algo, se ti non o quixeses?, ou como se conservaría, se ti non o chamases? 

Pero ti es indulxente con todas as cousas, porque son túas, Señor, amigo da vida. 

Pois o teu sopro incorruptible está en todas elas. 

Por iso corrixes aos poucos aos que caen, repréndelos e lémbraslles o seu pecado, para que, apartándose do mal, crean en ti, Señor. Palabra do Señor 

Sal  144: 

R/. Bendicirei o teu nome por sempre, meu Deus, meu rei.


2º TESALONICENSES 1, 11-2, 2: Que Cristo sexa glorificado en vós, e vós nel.
LUCAS 19, 1-10: O Fillo do home veu buscar e salvar o que estaba perdido.

	
Narrador: Naquel tempo, Xesús entrou en Xericó e ía atravesando a cidade. Nisto, un home chamado Zaqueo, xefe de publicanos e rico, trataba de ver quen era Xesús, pero non o lograba por mor do xentío, porque era pequeno de estatura. Correndo máis adiante, subiuse a un sicómoro para velo, porque tiña que pasar por alí. Xesús, ao chegar a aquel sitio, levantou os ollos e díxolle:

Xesús: -«Zaqueo, dáche présa e baixa, porque é necesario que 
     hoxe me quede na túa casa». 

Narrador: El deuse présa en baixar e recibiuno moi contento. 
     Ao ver isto, todos murmuraban dicindo: 

Veciños: -«Entrou a hospedarse na casa dun pecador». 

Narrador: Pero Zaqueo, de pé, díxolle ao Señor: 

Zaqueo: -«Mira, Señor, a metade dos meus bens doulla aos pobres; e se defraudei a algún, restitúolle catro veces máis».

Narrador: Xesús díxolle: 

Xesús: -«Hoxe foi a salvación desta casa, pois tamén este é fillo de Abrahán. 
Porque o Fillo do home veu buscar e a salvar o que estaba perdido».              Palabra do Señor.

(Narrador-Xesús-Veciños-Zaqueo)



